Info dalla UE
Partenariato europeo per l'invecchiamento sano e attivo
Cheste sezion e je realizade in colaborazion cul Ufici di Bruxelles dal Servizi relazions internazionâls e infrastruturis strategjichis. Culì a vignaran publicâts ducj i inzornaments su lis iniziativis a supuart dal invecjament atîf promovudis a nivel european.
A nivel european e je stade ativade la Colaborazion pal invecjament san e atîf ( par inglês EIP-AHA ) e al è stât inviât l'Indiç di Invecjament Atîf ( par inglês AAI ).
Intal 2016 la Regjon Friûl - Vignesie Julie e à disvilupât ativitâts par potenziâ pratichis e strategjiis une vore inovativis che a son stadis ricognossudis de Comission europeane cul conferiment di “Reference site” ( o ben "Sît di Riferiment " ). Chest ricognossiment al met la Regjon intune rêt di 74 sogjets europeans.
E je une plateforme che e met insiemi i principâi sogjets publics - a nivel locâl, regjonâl, nazionâl e european - e privâts, interessâts a definî une vision positive par invecjâ ben, a fissâ prioritâts comunis, a gjavâ lis barieris ae inovazion, cul obietîf di acelerâ e di puartâ su scjale industriâl la introduzion di soluzions inovativis impuartantis in dute Europe.
Obietîf gjenerâl: incressi di doi agns, dentri dal 2020, la vite in buine salût.
Obietîfs specifics:
- permeti ai citadins europeans di fâ une vite sane, ative e indipendente;
- miorâ la sostignibilitât e la eficience dai sistemis di assistence sociâl e sanitarie;
- potenziâ la competitivitât dai marcjâts pai prodots e pai servizis inovatîfs, in mût di rispuindi aes sfidis dal invecjament sedi a nivel comunitari che mondiâl, creant gnovis oportunitâts pes impresis.
Ambits di azion:
- prevenzion e promozion de salût;
- assistence e cure;
- vite ative e indipendente des personis anzianis.
La EIP-AHA nol è un gnûf program e nol previôt gnûfs fonts, ma si da tant che obietîf di:
- otimizâ l'ûs di risorsis di programs di finanziament europeans za esistents, tant che Salute pubblica, Horizon 2020, Ambient Assisted Living Programme, Employment and Social Innovation Programme, Interreg Europe;
- doprâ une gnove metodologjie di lavôr che e cjapi dentri trê diviersis Direzions gjenerâls de Comission europeane;
- creâ un racuardi tra varis nivei istituzionâi ( locâl, regjonâl, nazionâl e european );
- fâ dialogâ il setôr public e privât;
- favorî il scambi di cognossincis dentri di une plateforme di cuasi 3.000 sogjets, par promovi la adozion su grande scjale di progjetualitâts inovativis.
Par aprofondiments:
A son sîs rêts tematichis, che a metin dongje sogjets europeans (regjons, citâts, ospedâi, aziendis sanitariis, centris di ricercje, universitâts, impresis, rêts europeanis) che a lavorin insiemi su chestis areis tematichis:
- ( Action Grup A1 ) osservance des prescrizions medichis;
- ( Action Grup A2 ) prevenzion des coladis des personis anzianis;
- ( Action Grup A3 ) prevenzion dal declin funzionâl des personis anzianis;
- ( Action Grup B3 ) sistemis di cure integrade par frontâ malatiis cronichis;
- ( Action Grup D4 ) inovazion par promovi ambients a misure di anzian;
- ( Action Grup C2 ) promozion di soluzions tecnologjichis e informatichis pal abitâ, cul coinvolziment dai utents finâi.
Lavôr fat dai Grups di azion:
- mapadure des progjetualitâts esistentis intes rispetivis areis tematichis par individuâ buinis pratichis, e creazion di une bancje dâts clamade par inglês repository (“dipuesit” );
- dialic costant cu la Comission europeane e informazions anticipadis sui contignûts dai bants europeans;
- predisposizion di un plan di azion che si pues viodi sul sît internet de EIP-AHA.
Par vê plui informazions:
In dì di vuê, la Aziende sanitarie universitarie integrade di Triest e je intal grup B3, focalizât sui sistemis di cure integrade par frontâ malatiis cronichis, e la Aziende pe assistence sanitarie “Isontina-Bassa Friulana” intal grup B3 e D4 su la inovazion par promovi ambients a misure di anzian.
Tal mês di Lui dal 2016, la Comission europeane e à dât al Friûl - Vignesie Julie il ricognossiment european di Reference site, o ben di Sît di riferiment, intal ambit dal invecjament atîf. Il status di Sît di riferiment al ven dât dome a realtâts che, intal frontâ la sfide al invecjament, si dimostrin in stât di programâ, adotâ e potenziâ pratichis e strategjiis cetant inovativis.
La nestre Regjon e je stade premiade parcè che e à adotât une leç regjonâl sul invecjament atîf che e invide i politics che a decidin a operâ cun gnûfs paradigmis pal disvilup socioeconomic dal teritori, e che e podarès costituî une buine prassi di puartâ ancje in altris contescj teritoriâi.
In gracie di cheste selezion, il Friûl - Vignesie Julie al fâs part dal Reference Site Collaborative Network – RSCN ( Sît di riferiment de rêt di colaborazion ) e al podarà confrontâsi cun 74 sogjets di 22 Stâts membris de Union Europeane, che a àn otignût chest ricognossiment.
La premiazion uficiâl e je stade fate tal mês di Dicembar dal 2016 intal ambit dal Summit european pe inovazion a supuart dal invecjament atîf. Il premi al è stât ritirât dal Assessôr regjonâl Loredana Panariti.
La candidature a Sît di riferiment e je stade presentade insiemi de Direzion salût, integrazion sociosanitarie, politichis sociâls e famee e de Direzion lavôr, formazion, istruzion, paritât om femine, politichis pai zovins, ricercje e universitât, cul coinvolziment dal Istitût “Rittmeyer” che al veve vût chest ricognossiment intal 2013.
Chês altris Regjons e Provinciis talianis che a àn vût il ricognossiment di Sît di riferiment a son: Campanie, Emilie - Romagne, Lazi, Ligurie, Lombardie, Piemont, Pulie, Toscane, Provincie Autonome di Trent, Regjon Venit midiant de Società Arsenàl.IT.
Il prin incuintri dal RSCN ( Sît di riferiment de rêt di colaborazion ) al è stât a Rome ai 23 e ai 24 di Març dal 2017 e al è stât organizât in colaborazion cun ProMIS, o ben “Programma Mattone Internazionale Salute”.
Par vê plui informazions:
Il Blueprint al è un document strategjic par promovi la trasformazion digjitâl intal ambit de salût. La Comission europeane e proviodarà a tradusi in azions concretis i principis contignûts in chest document. L'obietîf primari di cheste strategjie al è il disvilup di une vision condividude su cemût che il marcjât unic digjitâl al puedi contribuî a dâ une assistence sanitarie miôr, sistemis sanitaris sostignibii e oportunitâts di cressite economiche dentri de Silver economy ( Economie di Arint, o ben l’invecjament tant che risorse ).
Par vê plui informazions:
Il Friûl-Vignesie Julie, midiant dal Ufici di Bruxelles e cul supuart di sogjets dal teritori ( Aziendis sanitariis, Universitâts, Centris di Ricercje e Direzions centrâls cun competencis intal setôr dal invecjament atîf ), al à partecipât in maniere direte aes variis fasis de EIP-AHA, tacant:
- de conference di inviament EIP-AHA organizade de Comission europeane cui puartadôrs di interès ( stakeholders ) tal mês di Novembar dal 2011, e de consultazion on line;
- de partecipazion ai seminaris organizâts des Direzions gjenerâls de Comission europeane ( DG SANCO - DG CONNECT – DG Ricercje ), par furnî contribûts pal plan strategjic;
- de istituzion di CORAL, rêt europeane promovude par favorî la partecipazion des regjons intes iniziativis de EIP-AHA.
Par vê plui informazions:
Proponintsi par colaborâ dentri dai Grups di azion. Chescj grups a rapresentin di fat rêts tematichis che a permetin di lavorâ cun altris Regjons europeanis e duncje a dan la oportunitât di cjatâ colaboradôrs potenziâi par aderî a consorzis par partecipâ a bants europeans leâts al invecjament atîf.
Par proponisi tant che sogjets atîfs si à di rispuindi a invîts ( par inglês call for committment ), che a vegnin mandâts fûr in maniere periodiche de Comission europeane.
REPOSITORY
E je une base di dâts creade midiant dal progjet PRO EIP-AHA cu la finalitât di coordenâ il lavôr fat di ognidun dai grups di azion. Midiant di chest progjet, a son stâts selezionâts sîs promotôrs ( promoter ), un par ogni grup di azion, che a àn vût il compit di promovi i risultâts di ogni grup.
Cheste base di dâts e je il strument par favorî la strategjie di adozion su grande scjale ( par inglês scaling up ) des buinis pratichis de EIP-AHA.
Par vê plui informazions:
- Buinis pratichis promovudis dai sogjets tai grups di azion
Par favorî il disvilup regjonâl de inovazion a son stâts publicâts bants indreçâts ai Sîts di riferiment par promovi la organizazion di seminaris che a permetin il trasferiment di cognossince di organizazions che a stan za doprant une pratiche inovative ( par inglês, originator organization ) a organizazions che a vuelin inviâ sul lôr teritori cheste pratiche inovative ( receiving/adopter organisation ). Ancje cheste iniziative e je dentri tal contest de strategjie di adozion su grande scjale di pratichis inovativis de EIP-AHA.
Par vê plui informazions:
Altris imprescj a supuart de EIP-AHA: MAFEIP “Monitoring and valutazion framework for the EIP-AHA” ((“Cuadri di riferiment pal monitorament e valutazion de EIP-AHA”))
E je une matriç di valutazion elaborade de Comission europeane in colaborazion cul Centri di Ricercje Comune ( par inglês Joint Research Center ) par monitorâ i risultâts che e à rivât a vê la cooperazion europeane sul invecjament atîf.
Par promovi la adozion di chest imprest, la Comission europeane e je daûr a organizâ une serie di incuintris par sclarî cemût doprâ i indicadôrs individuâts midiant dal Monitoring and assessment framework for the EIP-AHA ( MAFEIP ). Dilunc de setemane, su la e-health ( o ben, salût digjitâl o midiant de rêt ) di Malte, al è stât organizât un event di aprofondiment sul ûs di chest strument.
Par vê plui informazions:
Dongje de colaborazion europeane pal invecjament atîf, intal 2012 al è stât burît fûr ancje l'Indiç di Invecjament Atîf ( AAI ). Al è un progjet promovût de Direzion gjenerâl ocupazion afârs sociâi e inclusion sociâl de Comission Europeane in colaborazion cu la United Nations Economic Comission for Europe ( UNECE ), che midiant di chel a son stâts individuâts indicadôrs par misurâ l'impat des politichis a supuart dai anzians. Pe elaborazion di chest Indiç e je stade adotade cheste definizion: “L'invecjament atîf si riferìs a situazions là che lis personis a van indevant a jessi ativis intal mont dal lavôr o a son coinvolzudis in ativitâts no paiadis ( tant che la assistence a components de proprie famee e/o il volontariât ) e a vivin ancjemò in salût e indipendentis”.
Intal ambit di chest Indiç, a son stadis creadis 4 areis diferentis ( ocupazion, volontariât/partecipazion sociâl, stîi di vite indipendente, invecjament atîf leât a fatôrs ambientâi ). Par misurâ chestis areis, a son stâts identificâts 22 indicadôrs e, su la fonde di chescj, a son stâts individuâts i Paîs plui virtuôs ( Svezie, Irlande, Danimarcje ).
Par vê plui informazions:
La regjon Friûl-Vignesie Julie, midiant dal Consei regjonâl, e à partecipât a une riunion dal Grup di Alt Nivel dal AAI che si è davuelte tal Ufici di Bruxelles, e midiant dal istitût di Ricercjis Economichis e Sociâls ( IRES ) a revisions tra colaboradôrs, organizadis intal ambit dal AAI.
E je previodude la continuazion dal scambi di informazions cui funzionaris de Comission europeane che a stan daûr aes tematichis dal AAI. Dongje dai indicadôrs individuâts midiant di chest indiç, a vignaran esaminâts ancje i indicadôrs elaborâts dal progjet european Survey of Health, Ageing and Retirement in Europe ( SHARE ) ( o ben, Indagjin su Salût, Invecjament e Pensionament in Europe ).
La Regione Friuli Venezia Giulia, per il tramite del Consiglio regionale, ha partecipato ad una riunione del Gruppo di Alto Livello dell’AAI - tenutasi presso l’Ufficio di Bruxelles - nonché attraverso l’istituto di Ricerche Economiche e Sociali ( IRES ) ad alcune revisioni tra pari organizzate nell’ambito dell’AAI.
È prevista la continuazione dello scambio di informazioni con i funzionari della Commissione europea che seguono le tematiche dell’ AAI. Accanto agli indicatori individuati tramite tale indice verranno esaminati anche gli indicatori elaborati dal progetto europeo Survey of Health, Ageing and Retirement in Europe ( SHARE ).
ita_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ast_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn ita_Latn